送韋秀才道沖赴制舉
作者：劉禹錫
朝代：唐

paragraphs: 驚禽一辭巢，棲息無少安。
秋扇一離手，流塵蔽霜紈。
故侶不可追，涼風日已寒。
遠逢杜陵士，別盡平生歡。
逐客無印綬，楚江多芷蘭。
因居暇時遊，長鋏不復彈。
閱書南軒霽，絙瑟清夜闌。
萬境身外寂，一杯腹中寬。
伊昔玄宗朝，冬卿冠鴛鸞。
肅穆升內殿，從容領儒冠。
游夏無措詞，陽秋垂不刊。
至今羣玉府，學者空縱觀。
世人希德門，揭若攀峰巒。
之子尚明訓，鏘如振琅玕。
一旦西上書，斑衣拂征鞍。
荆臺宿暮雨，漢水浮春瀾。
君門起天中，多士如星攢。
煙霞覆雙闕，抃舞羅千官。
清漏滴銅壺，仙廚下雕槃。
熒煌仰金榜，錯落濡飛翰。
古來才傑士，所嗟遭時難。
一鳴從此始，相望青雲端。